《赠吴述之先生 其一》
清代·王燮

中原有名士，白首犹潦倒。一身大布衣，浩然畅吟啸。

涉境极坎坷，诙谐语仍妙。自云父母身，珍重敢自暴。

风霜系远念，精力苦衰耗。高堂垂爱心，艾老甚幼少。

千钧慎担荷，百岁求自劭。努力尚加餐，保身即纯孝。

作者简介：（?—1900）顺天宁河人，字襄臣。初补京城右营都司，管永定汛事，积功升左营游击。以巡漕有绩，加总兵衔，以参将用。光绪间义和团起，被杀。有《秦园诗钞》。